NARIADENIE KOMISIE (ES) č. 1073/2007
z 19. septembra 2007,
ktorým sa ustanovuje zákaz lovu tuniaka modroplutvého plavidlami Spoločenstva v Atlantickom oceáne východne od 45° západnej dĺžky a v Stredozemnom mori
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (1), a najmä na jeho článok 26 ods. 4,
so zreteľom na nariadenie Rady (EHS) č. 2847/93 z 12. októbra 1993, ktorým sa zriaďuje kontrolný systém spoločnej politiky rybolovu (2), a najmä na jeho článok 21 ods. 3,
keďže:
(1)
Nariadením Rady (ES) č. 41/2007 z 21. decembra 2006, ktorým sa na rok 2007 stanovujú rybolovné možnosti a súvisiace podmienky pre určité populácie rýb a skupiny populácií rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov (3), sa na rok 2007 stanovuje množstvo tuniaka modroplutvého, ktoré môžu plavidlá Spoločenstva vyloviť v Atlantickom oceáne východne od 45° západnej dĺžky a v Stredozemnom mori.
(2)
Cieľom spoločnej politiky rybného hospodárstva je zabezpečiť dlhodobú životaschopnosť sektora rybného hospodárstva prostredníctvom udržateľného využívania živých vodných zdrojov na základe preventívneho prístupu.
(3)
Z informácií, ktoré má Komisia k dispozícii, ako aj z informácií, ktoré jej inšpektori získali na služobných cestách v príslušných členských štátoch, vyplýva, že rybolovné možnosti vyhradené pre Spoločenstvo na rok 2007, pokiaľ ide o tuniaka modroplutvého v Atlantickom oceáne východne od 45° západnej dĺžky a v Stredozemnom mori, sa považujú za vyčerpané.
(4)
Je preto potrebné, aby Komisia z vlastnej iniciatívy stanovila deň, ktorým sa rybolovná kvóta Spoločenstva považuje za vyčerpanú a od ktorého sa zakazuje lov týchto zásob tuniaka modroplutvého. Zároveň je nevyhnutné zakázať držanie na palube, prekládku a vykládku týchto zásob vylovených plavidlami Spoločenstva po tomto dni.
(5)
Lov tuniaka modroplutvého, ako aj jeho držanie na palube, prekladanie a vykladanie plavidlami plaviacimi sa pod vlajkou Talianska a Francúzska alebo zaregistrovanými v Taliansku a Francúzsku sa už zakázal nariadením Komisie (ES) č. 999/2007 z 28. augusta 2007, ktorým sa ustanovuje zákaz výlovu tuniaka obyčajného v Atlantickom oceáne východne od 45° západnej dĺžky a v Stredozemnom mori plavidlami plaviacimi sa pod vlajkou Talianska (4), a nariadením Komisie (ES) č. 1048/2007 z 11. septembra 2007, ktorým sa ustanovuje zákaz výlovu tuniaka modroplutvého v Atlantickom oceáne východne od 45° západnej dĺžky a Stredozemnom mori plavidlami plaviacimi sa pod vlajkou Francúzska (5).
(6)
Vzhľadom na údaje, ktoré Komisia dostala o vyčerpaní rybolovných možností týkajúcich sa tuniaka modroplutvého v Atlantickom oceáne východne od 45° západnej dĺžky a v Stredozemnom mori, by toto nariadenie malo nadobudnúť účinnosť dňom jeho uverejnenia v Úradnom vestníku Európskej únie,
PRIJALA TOTO NARIADENIE:
Článok 1
Vyčerpanie kvóty
Týmto sa odo dňa nadobudnutia účinnosti tohto nariadenia považuje kvóta vyhradená pre Spoločenstvo na lov tuniaka modroplutvého v Atlantickom oceáne východne od 45° západnej dĺžky a v Stredozemnom mori plavidlami plaviacimi sa pod vlajkou členských štátov za vyčerpanú.
Článok 2
Zákazy
Lov tuniaka modroplutvého v Atlantickom oceáne východne od 45° západnej dĺžky a v Stredozemnom mori plavidlami plaviacimi sa pod vlajkou Cypru, Grécka, Španielska, Malty alebo Portugalska alebo zaregistrovanými v jednej z týchto krajín, sa zakazuje od dňa nadobudnutia účinnosti tohto nariadenia do 31. decembra 2007.
Takisto sa zakazuje držať na palube, prekladať alebo vykladať takéto zásoby ulovené týmito plavidlami počas uvedeného obdobia.
Článok 3
Nadobudnutie účinnosti
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. septembra 2007